P6_TA(2005)0135

Kulturel mangfoldighed

Europa-Parlamentets beslutning om en konvention om beskyttelse af mangfoldigheden i kulturindhold og kunstneriske udtryk

Europa-Parlamentet,

- der henviser til sin beslutning af 14. januar 2004 om bevarelse og fremme af den kulturelle mangfoldighed, de europæiske regioners og internationale organisationers rolle (f. eks. UNESCO og Europarådet) [1],

- der henviser til Kommissionens meddelelse "På vej mod et internationalt instrument for kulturel mangfoldighed" (KOM(2003)0520),

- der henviser til sin beslutning af 12. marts 2003 om den almindelige overenskomst om handel med tjenesteydelser (GATS) inden for rammerne af WTO, herunder den kulturelle mangfoldighed [2],

- der henviser til UNESCO's verdenserklæring om den kulturelle mangfoldighed af 2. november 2001,

- der henviser til EF-traktatens artikel 149, stk. 1, og artikel 151,

- der henviser til præamblen til og artikel 22 i Den Europæiske Unions charter om grundlæggende rettigheder,

- der henviser til artikel I-3, fjerde afsnit, i traktaten om en forfatning for Europa, hvor det bekræftes, at Unionen respekterer medlemsstaternes rige kulturelle og sproglige mangfoldighed og sikrer, at den europæiske kulturarv beskyttes og udvikles; der henviser til artikel III-315, stk. 4, afsnit 3, der bekræfter, at Rådet træffer afgørelse med enstemmighed om forhandling og indgåelse af aftaler på området handel med kulturelle og audiovisuelle tjenesteydelser, når disse indebærer en risiko for at bringe den kulturelle og sproglige mangfoldighed i Unionen i fare,

- der henviser til UNESCO's generalkonference den 17. oktober 2003, hvor det blev besluttet at påbegynde udarbejdelsen af et udkast til konvention om kulturel mangfoldighed, som skal foreligge ved næste generalkonference, der afholdes i 2005,

- der henviser til forretningsordenens artikel 108, stk. 5,

A. der henviser til, at møder mellem uafhængige eksperter fandt sted mellem december 2003 og maj 2004 med henblik på at udforme et første udkast til konvention,

B. der henviser til, at der fra september 2004 har været afholdt en række mellemstatslige møder med henblik på at færdiggøre et foreløbigt udkast til konvention samt en foreløbig rapport,

C. der henviser til, at selv om UNESCO's verdenserklæring om kulturel mangfoldighed, som blev vedtaget i november 2001, var et velkomment trin på vejen til et internationalt samarbejde, har det vist sig at være et utilstrækkeligt svar på truslerne mod den kulturelle mangfoldighed i en stadig mere globaliseret verden,

D. der henviser til, at UNESCO-konventionens formål er at støtte og beskytte mangfoldigheden af kulturindhold og kunstneriske udtryk; der henviser til, at den søger at fremme udvikling og vedtagelse af kulturelle politikker og passende tiltag til beskyttelse og tilvejebringelse af mangfoldigheden af kulturelle udtryk og at tilskynde til videre kulturelle udvekslinger på internationalt plan,

E. der henviser til, at selv om konventionens formål vedrører kulturområdet - et område, hvor Fællesskabet ifølge traktatens artikel 151 ikke har harmoniseringskompetence - kan de midler, som anvendes til at opnå disse formål, få betydning for den gældende fællesskabsret; der konstaterer, at udkastet til UNESCO-konvention dermed er en blandet aftale, der indeholder en række bestemmelser, som falder inden for Fællesskabets kompetenceområder,

F. der henviser til, at der i Rådet den 16. november 2004 derfor blev opnået enighed om, at Kommissionen er bemyndiget til at forhandle på vegne af Fællesskabet om de dele af udkastet til UNESCO-teksten, som falder inden for Fællesskabets kompetenceområde,

G. der henviser til, at medlemsstaterne er forpligtede til at arbejde tæt sammen med Fællesskabet for at sikre fælles fodslag, når en tekst skal forhandles og udfærdiges,

H. der henviser til, at traktatens artikel 300 fastlægger de proceduremæssige regler vedrørende fællesskabsaftaler, herunder høring af Europa-Parlamentet i forbindelse med indgåelsen af en sådan aftale,

I. der henviser til, at det er vigtigt i forbindelse med en blandet aftale, at medlemsstaterne og Fællesskabets institutioner arbejder tæt sammen,

1. fremhæver, at konventionen bør være et redskab til internationalt samarbejde for at fremme kulturel udvikling; mener, at udkastet til konvention er udtryk for et seriøst forsøg på at tackle de udfordringer, der er forbundet med den kulturelle mangfoldighed som følge af globaliseringen og den internationale handelspolitik, og glæder sig over den iværksatte proces til udarbejdelse af et bindende normdannende instrument til beskyttelse af den kulturelle mangfoldighed;

2. mener, at medlemsstaterne skal gøre alt for at samordne deres holdninger både indbyrdes og med Fællesskabet;

3. udtrykker sin bekymring over, at enhver mangel på fælles fodslag vil underminere Fællesskabets stilling og troværdighed i forhandlingerne, og understreger, at det er vigtigt, at der hersker enhed i EU, og at det er nødvendigt, at Europa-Parlamentet til fulde involveres i fastlæggelsen af et klart mandat, og at der tages hensyn til de holdninger, der udtrykkes af civilsamfundet;

4. insisterer på, at Kommissionen ikke blot orienterer Rådet om UNESCO-forhandlingerne, men også sikrer, at Europa-Parlamentet er fuldt informeret;

5. mener, at den foreslåede UNESCO-konvention klart skal understrege de deltagende staters rettigheder til at udvikle, opretholde og implementere politikker og lovgivning, der er udformet med henblik på at fremme og beskytte kulturel mangfoldighed og mediepluralisme; mener, at det er af yderste vigtighed, at de indskrevne rettigheder i konventionen styrkes, og at alle forsøg på at udvande eller svække disse rettigheder på nogen måde gennem denne konvention undgås;

6. mener, at konventionen skal anerkende den vigtige rolle, som offentlige tjenesteudbydere, navnlig offentlige radio- og tv-selskaber, har i bestræbelserne på at beskytte, støtte og udvikle kulturel mangfoldighed og identitet samt adgangen til kvalitetsindhold og viden for alle borgere;

7. understreger, at selv om kulturelle tjenesteydelser og produkter har en dobbelt natur, da de både er økonomiske og kulturelle goder, kan de ikke sammenlignes med almindelige varer;

8. understreger også, at det er en grundlæggende rettighed at have adgang til et bredt udbud af kulturelle goder, der hidrører både fra det nationale område og fra alle regioner i verden;

9. insisterer på, at EU og dets medlemsstater hverken under forhandlingerne eller i den afsluttende proces til indgåelse af denne konvention må foretage sig noget, som kan skade den kulturelle mangfoldighed eller underminere regeringernes mulighed for at støtte kulturel mangfoldighed og identitet;

10. opfordrer UNESCO's generalkonference og de forhandlende parter til at sikre, at konventionen gælder alle kulturelle udtryksformer;

11. anmoder alle parter i forhandlingerne om at gøre alt for at færdiggøre udkastet, så det kan vedtages ved UNESCO's næste generalkonference i oktober 2005 i Paris;

12. mener, at mediepluralisme bør være et grundlæggende princip i konventionen;

13. insisterer på, at konventionen garanterer gennemsigtighed, proportionalitetsprincippet og det demokratiske princip;

14. insisterer på, at konventionen er baseret på de principper, der er gældende for de individuelle menneskerettigheder i henhold til internationale instrumenter, herunder informationsfrihed, meningsfrihed og intellektuel ejendomsret;

15. mener, at spørgsmålet om forholdet mellem international handelslovgivning og den fremtidige UNESCO-konvention udgør et centralt aspekt, som bedst bør tilgodeses på en sådan måde, at beskyttelsen af den kulturelle mangfoldighed gives mindst samme prioritet som andre politikområder og under ingen omstændigheder lavere prioritet;

16. er af den opfattelse, at konventionen bør indeholde et simpelt, fælles og bindende instrument til bilæggelse af stridsspørgsmål for at udvikle en retspraksis i folkeretten på området kulturel mangfoldighed;

17. mener, at enhver definition af kulturindustrier i konventionen bør omfatte ikke blot produktion, men også skabelse, udgivelse, promovering, distribuering, fremvisning, tilvejebringelse, salg, samling, opbevarelse og bevarelse af kulturelle goder og tjenesteydelser;

18. mener, at konventionen bør anerkende vigtigheden af både direkte og indirekte offentlig finansiel støtte, og at de deltagende stater kan afgøre arten, beløbet og modtagerne af en sådan støtte;

19. mener, at staterne bør bibeholde retten til at opbygge, finansiere og fastlægge opgaveområdet for offentlige institutioner, hvis opgave det er at beskytte kulturel mangfoldighed og pluralisme i medierne, navnlig offentlige tv- og radiotjenester, for at sikre disses demokratiske og sociale relevans for deres samfund, og at dette også skal gælde den digitale vidensalder;

20. mener derfor, at konventionen skal beskytte de deltagende staters ret til at udvide deres kulturpolitik til at ombefatte nyt medieindhold og nye former for distribution, og at princippet om teknologisk neutralitet udtrykkeligt skal nævnes i konventionen;

21. glæder sig over forslaget om et observationscenter for kulturel mangfoldighed inden for rammerne af UNESCO, der skal fungere i samarbejde med de faglige organisationer;

22. pålægger sin formand at sende denne beslutning til Rådet, Kommissionen, medlemsstaternes og tiltrædelseslandenes regeringer, Regionsudvalget, Det Europæiske Økonomiske og Sociale Udvalg, Europarådet og UNESCO.

[1] EFT C 92 E af 16.4.2004, s. 322.

[2] EFT C 61 E af 10.3.2004, s. 289.

--------------------------------------------------